סעיד מולאי

סעיד מולאי (בפרסית: سعید ملایی; במונגולית: Саид Моллай; באזרית: Səid Mollayi; נולד ב-5 בינואר 1992) הוא ג'ודוקא אזרי ממוצא איראני המתחרה בקטגוריית המשקל עד 81 ק"ג, סגן אלוף אולימפי מטוקיו 2020 ואלוף העולם (2018). במרץ 2015, זכה מולאי במדליה הראשונה שלו בתחרות מהסבב העולמי, כאשר זכה במדליית ארד בגרנד פרי סמסון. באליפות אסיה 2015, שנערכה בכווית סיטי, זכה מולאי במדליית ארד. באליפות אסיה שנה לאחר מכן, שוב זכה שוב בארד, ובאליפות בשנת 2017, הוא זכה במדליית הכסף. באולימפיאדת ריו 2016, הוא הודח בקרב הראשון שלו אשר היה בשלב הסיבוב השני כאשר הפסיד לחסן חלמורזייב הרוסי שזכה בזהב. באליפות העולם 2017, שנערכה בבודפשט, מולאי זכה במדליית הארד. בקרב הראשון הוא ניצח את ולדימיר זולוייב הקירגיזי באיפון, בקרב השני הוא ניצח שוב באיפון את אלכסיוס נתנאצידיס היווני, ובשמינית הגמר גבר בווזארי על מוחמד אבדלל המצרי בזמן ניקוד זהב. ברבע הגמר הוא ניצח באיפון את פרנק דה ויט ההולנדי, בחצי הגמר הפסיד בווזארי למתאו מרקונצ'יני האיטלקי ונשר לקרב על הארד בו גבר באיפון לאחר 60 שניות על לאסלו צ'וקניאי ההונגרי. באליפות העולם 2018, שנערכה בבאקו, זכה מולאי במדליית הזהב בקטגוריית המשקל עד 81 ק"ג. בקרב הראשון הוא ניצח באיפון את אטיין בריאן הקנדי, בקרב השני הוא ניצח באיפון את סוונביורן יורה האיסלנדי, ובשמינית הגמר הוא ניצח שוב באיפון את אנרי אגוטידזה הפורטוגלי. ברבע הגמר, ניצח בווזארי את מתיאס קאס הבלגי, ובחצי הגמר הוא ניצח בווזארי את ודאט אלבייראק הטורקי בתוך זמן ניקוד זהב. בגמר, פגש מולאי את סוטארו פוג'יווארה היפני. הקרב נגמר בשוויון נקודות ונכנס לניקוד זהב. 16 שניות בתוך זמן ניקוד זהב מולאי הצליח להטיל את פוג'יווארה באיפון וניצח. באותה השנה הוא גם השתתף במשחקי אסיה, שנערכו בג'קרטה וזכה במדליית הכסף. באליפות העולם 2019, שנערכה בטוקיו, סיים מולאי במקום החמישי. הוא הגיע עד שלב חצי הגמר בו הפסיד למתיאס קאס הבלגי ונשר לקרב על מדליית הארד בו הפסיד ללוקה מאיסורדזה הגאורגי. לאחר התחרות מולאי לא חזר לאיראן, והגיע לגרמניה, שבה יש לו דירה. בריאיון ל-"Iran International" (אנ'), ערוץ טלוויזיה בפרסית שמשודר מבריטניה, טען מולאי שבמהלך התחרות הופעלו עליו לחצים ואיומים בסנקציות עליו ומשפחתו מגורמים איראניים וביניהם ראש הוועד האולימפי האירני, להפסיד כבר בחצי הגמר מחשש שיפגוש את שגיא מוקי הישראלי בגמר. מולאי הבהיר שאיננו פליט ואינו מתכוון לבקש מקלט בגרמניה ומתכוון להתחרות באולימפיאדת טוקיו ב-2020 תחת הדגל האולימפי (הדגל משמש ספורטאים פליטים או כאלו המתמודדים במסגרת אישית). בתחילת דצמבר 2019 זכה לאזרחות מונגולית. בפברואר 2021, נחת מולאי לראשונה בישראל, כדי להתחרות בגראנד סלאם תל אביב, שם זכה במדליית כסף. באולימפיאדת טוקיו 2020, זכה מולאי במדליית כסף בקטגוריית המשקל עד 81 ק"ג. הוא הגיע לתחרות האולימפית מדורג במקום השישי מבין המתחרים והחל את דרכו בסיבוב השני, בו ניצח באיפון את דידאר חמזה הקזחי. בשמינית הגמר הוא ניצח בווזארי את מוראד פאטייב האזרי בתוך זמן ניקוד זהב וברבע הגמר ניצח באיפון את טאטו גריגלאשווילי הגיאורגי כשתי דקות מפתיחת הקרב. בחצי הגמר הוא ניצח באיפון את שאמיל בורכשווילי האוסטרי באמצעות שני ניקודי ווזארי. בגמר מולאי התמודד מול טקאנורי נגאסה היפני ולאחר כארבע דקות ללא ניקוד, הקרב נכנס לזמן ניקוד זהב. בתום קרוב לעשר דקות של קרב, הפסיד מולאי בווזארי לאחר שהיפני הפיל אותו על צידו. בשנת 2022 החל לייצג את אזרבייג'ן. טוקיו 2020: מדליית כסף בקטגוריית המשקל עד 81 ק"ג בודפשט 2017: מדליית ארד בקטגוריית המשקל עד 81 ק"ג באקו 2018: מדליית זהב בקטגוריית המשקל עד 81 ק"ג ג'קרטה 2018: מדליית כסף בקטגוריית המשקל עד 81 ק"ג גראנד פרי סמסון 2015: מדליית ארד גראנד פרי אולן בטור 2015: מדליית ארד גראנד סלאם באקו 2017: מדליית כסף גראנד פרי טביליסי 2017: מדליית ארד גראנד סלאם אבו דאבי 2017: מדליית ארד גראנד פרי האג 2017: מדליית ארד גראנד סלאם דיסלדורף 2018: מדליית זהב גראנד סלאם יקטרינבורג 2018: מדליית ארד גראנד סלאם פריז 2019: מדליית ארד גראנד פרי חוחחוט 2019: מדליית זהב גראנד פרי זאגרב 2019: מדליית ארד גראנד סלאם בודפשט 2020: מדליית ארד גראנד סלאם תל אביב 2021: מדליית כסף גראנד סלאם בודפשט 2022: מדליית כסף מדיה וקבצים בנושא סעיד מולאי בוויקישיתוף סעיד מולאי, ברשת החברתית אקס (טוויטר) סעיד מולאי, ברשת החברתית אינסטגרם סעיד מולאי, באתר הוועד האולימפי הבין-לאומי סעיד מולאי, באתר olympedia.org סעיד מולאי, באתר איגוד הג'ודו העולמי סעיד מולאי, באתר JudoInside.com אורן אהרוני, מהמקום הכי נמוך: הגיבור האיראני של אליפות העולם בג'ודו, באתר ynet, 24 בספטמבר 2018 אורן אהרוני, קטאר, בלעדי | מפגש עם אלוף העולם שברח מאיראן: "אני מאוד רוצה לבוא לגראנד-סלאם בת"א", באתר ynet, 17 בינואר 2021 עובדה, ‏מטהרן לתל אביב - סיפורו של אלוף, באתר ‏מאקו‏, 25 בפברואר 2021 פרופיל וסטטיסטיקות אודות הג'ודוקא באתר sports-reference.com Azerbaijan Welcome 2018 Baku World Champion to the Team, European Judo Union, May 14 2022 מידע על הג'ודוקא באתר JudoInside בן מיטלמן, הג'ודוקא האירני שהובס בחצי הגמר: "בטהרן הורו לי להפסיד", 1 בספטמבר 2019, mako אורן אהרוני, שביל הבריחה, 1 בספטמבר 2019, ynet אסי ממן, מולאי האיראני נחת בארץ: תודה לכל הישראלים, 14 בפברואר 2021, ONE אורן אהרוני, ברח מאיראן והביא מדליה למונגוליה: כסף לסעיד מולאי בטוקיו, 27 ביולי 2021, ynet היסטוריה: סעיד מולאי זכה במדליית כסף בגרנד סלאם ת"א, באתר ישראל היום